കിങ്ങ് ഓഫ് കൊത്ത ദുല്ഖറിന്റെ പുതിയ ചിത്രം, സംവിധാനം അഭിലാഷ് ജോഷി ദുല്ഖര് സല്മാന്റെ പുതിയ ചിത്രമായ കിങ്ങ് ഓഫ് കൊത്തയുടെ ഫസ്റ്റ് ലുക്ക് പുറത്തിറങ്ങി. സംവിധായകന് ജോഷിയുടെ മകന് അഭിലാഷ് ജോഷിയാണ് ചിത്രത്തിന്റെ സംവിധാനം. ദുല്ഖര് സല്മാന്റെ വേഫെറര് ഫിലിംസ് തന്നെയാണ് ചിത്രം നിര്മ്മിക്കുന്നത്. താരത്തിന്റെ പിറന്നാളിനോട് അനുബന്ധിച്ചാണ് ചിത്രത്തിന്റെ ഫസ്റ്റ് ലുക്ക് റിലീസ് ചെയ്തത്. അഭിലാഷ് എന് ചന്ദ്രനാണ് ചിത്രത്തിന്റെ തിരക്കഥ നിര്വ്വഹിച്ചിരിക്കുന്നത്. ചിത്രത്തിന്റെ മറ്റ് വിവരങ്ങളൊന്നും പുറത്ത് വിട്ടിട്ടില്ല. പറവയ്ക്ക് ശേഷം സൗബിന് സംവിധാനം ചെയ്യുന്ന ഓതിര കടകത്തിലും ദുല്ഖറാണ് നായകന്. ചിത്രത്തിന്റെ പ്രഖ്യാപനം കുറച്ച് സമയം മുമ്ബാണ് നടന്നത്. ദുല്ഖര് സല്മാന്റെ വേഫെറര് ഫിലിംസ് തന്നെയാണ് ഓതിര കടകവും നിര്മ്മിക്കുന്നത്. ചിത്രത്തിന്റെ മറ്റ് വിവരങ്ങളൊന്നും പുറത്ത് വന്നിട്ടില്ല. ദുല്ഖറിന്റെ പിറന്നാളിനോട് അനുബന്ധിച്ച് മറ്റ് മൂന്ന് ചിത്രങ്ങളുടെ പുതിയ പോസ്റ്റര് പുറത്ത് വന്നിരുന്നു. സെക്കന്ഡ് ഷോ ഒരുക്കിയ ശ്രീനാഥ് രാജേന്ദ്രന് സംവിധാനം ചെയ്ത കുറുപ്പിലെ പുതിയ പോസ്റ്റര് അണിയറ പ്രവര്ത്തകര് പുറത്ത് വിട്ടിരുന്നു. കഴിഞ്ഞ ഒരു വര്ഷമായി ചിത്രത്തിന്റെ റിലീസിനായി കാത്തിരിക്കുകയാണ് പ്രേക്ഷകര്. കൂടാതെ റോഷന് ആന്ഡ്ര്യൂസ് ചിത്രമായ സല്യൂട്ടിലെയും പുതിയ പോസ്റ്റര് പിറന്നാള് പ്രമാണിച്ച് റിലീസ് ചെയ്തിരുന്നു. ചിത്രത്തിന്റെ ഷൂട്ടിങ്ങ് കഴിഞ്ഞ ദിവസമാണ് പൂര്ത്തിയായത്. ദുല്ഖര് മുഴുനീളം പൊലീസ് കഥാപാത്രമായി എത്തുന്ന ചിത്രമാണിത്.